title: Έρευνα για το εργασιακό στρες σε ένα τυχαίο δείγμα μαιών/των που εργάζονται σε δημόσιο και ιδιωτικό τομέα
title: Research on work stress in a random sample of midwives working in the public and private sectors
titleType: AlternativeTitle
Creators: name: Ρουσάκης, Νικόλαος
Publisher: name: Πανεπιστήμιο Δυτικής Αττικής
Year: 2021
Subjects: Εργασιακό στρες
Άγχος
Μαίες
Μαιευτική

description: Εισαγωγή: Το εργασιακό στρες να είναι ένα από τα πιο συχνά και σημαντικά προβλήματα στο εργασιακό περιβάλλον, και εντοπίζεται σε ακόμη μεγαλύτερο βαθμό σε συγκεκριμένα επαγγέλματα, τα οποία είναι πιο απαιτητικά. Σε αυτά τα επαγγέλματα ανήκουν οι επαγγελματίες υγείας, συμπεριλαμβανομένων των μαιών / μαιευτών. Πράγματι, πολλές μαίες / μαιευτές εργάζονται σε ιδιαίτερα απαιτητικές και δύσκολες συνθήκες και περιβάλλοντα, οι οποίες συχνά φτάνουν στα όρια των αντιξοοτήτων, με αποτέλεσμα να αναπτύσσεται άγχος και να επηρεάζεται η ψυχική υγεία των μαιών / μαιευτών. Σκοπός: Ο βασικός σκοπός της παρούσας εργασίας ήταν η διερεύνηση του εργασιακού στρες των μαιών που εργάζονται σε δημόσιο και ιδιωτικό τομέα. Μεθοδολογία: Η δειγματοληψία που εφαρμόστηκε στην παρούσα έρευνα ήταν η τυχαία δειγματοληψία, και το δείγμα αποτελούνταν από 100 μαίες / μαιευτές της Ελλάδας που εργάζονταν είτε στον δημόσιο είτε στον ιδιωτικό τομέα. Το εργαλείο συλλογής των δεδομένων ήταν το ερωτηματολόγιο, το οποίο αναπτύχθηκε από τους Skinner et al (2007) με σκοπό τη μέτρηση των επιπέδων εργασιακού στρες και της επαγγελματικής εξουθένωσης μεταξύ μαιών / μαιευτών και νοσηλευτών. Η στατιστική επεξεργασία και ανάλυση των δεδομένων πραγματοποιήθηκε με τη χρήση του στατιστικού πακέτου SPSS, έκδοση 21. Αποτελέσματα: Το εργασιακό στρες των μαιών / μαιευτών του δείγματος αξιολογήθηκε μέσω 6 βασικών υποκλιμάκων, και συγκεκριμένα, μέσω του εργασιακού περιβάλλοντος, της επαγγελματικής εξουθένωσης, του ελέγχου, της εργασιακής ικανοποίησης, των στρεσογόνων ψυχοκοινωνικών παραγόντων και συμπτωμάτων, και της προσωπικότητας / συμπεριφοράς. Σύμφωνα με τα αποτελέσματα της παρούσας έρευνας, όλες αυτές οι υποκλίμακες βρίσκονταν σε μέτρια επίπεδα, επομένως, τα επίπεδα στρες του δείγματος ήταν μέτρια. Η ηλικία συσχετίστηκε σημαντικά και αρνητικά με το εργασιακό περιβάλλον, το έτος αποφοίτησης από τη σχολή μαιευτικής συσχετίστηκε σημαντικά και θετικά με την επαγγελματική εξουθένωση, ο αριθμός των ετών προϋπηρεσίας συσχετίστηκε σημαντικά και αρνητικά με τον έλεγχο και με τους ψυχοκοινωνικούς στρεσογόνους παράγοντες, και ο αριθμός των νυχτερινών βαρδιών ανά μήνα συσχετίστηκε θετικά με το εργασιακό περιβάλλον και με τους ψυχοκοινωνικούς στρεσογόνους παράγοντες. Τέλος, το εργασιακό περιβάλλον συσχετίστηκε σημαντικά και θετικά με την προσωπικότητα / συμπεριφορά και αρνητικά με την εργασιακή ικανοποίηση, και η επαγγελματική εξουθένωση συσχετίστηκε σημαντικά και θετικά με τους ψυχοκοινωνικούς στρεσογόνους παράγοντες. Συζήτηση - Συμπεράσματα: Στη συγκεκριμένη έρευνα, οι μαίες / μαιευτές της παρούσας έρευνας παρουσίασαν μέτρια επίπεδα στρες, και τα επίπεδα αυτά επηρεάζονται σημαντικά από την ηλικία, το έτος αποφοίτησης από τη μαιευτική, τον αριθμό των ετών προϋπηρεσίας, τον αριθμό των νυχτερινών βαρδιών. Ωστόσο, το δείγμα της παρούσας έρευνας ήταν αρκετά μικρό, και δεδομένης της έλλειψης σχετικών ερευνών στην Ελλάδα, προτείνεται η διεξαγωγή περισσότερων μελετών με σκοπό τη διερεύνηση του εργασιακού στρες των μαιών / μαιευτών στην Ελλάδα. Λέξεις – Κλειδιά: εργασιακό στρες, άγχος, μαίες, μαιευτές, μαιευτική